Панчарево (община Пехчево)
Панчарево () е село в община Пехчево на Северна Македония.

География 
Селото се намира в областта Пиянец, в подножието на планината Влахина, съвсем близо до границата с България.

История 

В няколко местности около Панчарево има следи от средновековни и антични селища. В местността Бобище (Бобиште) от двете страни на пътя от Църник към Стар Истевник има следи от римско селище. Вдясно от пътя Пехчево – Делчево се намира могилата Главица, в която има късноантични погребения. Също от Късната Античност е и селището в местността Градище (Градиште) на 2 км южно от Панчарево, а вдясно от пътя Пехчево – Делчево са останките от средновековната Илина църква.

В началото на XX век Панчарево е малко българско село в Малешевска каза на Османската империя. Според статистиката на Васил Кънчов („Македония. Етнография и статистика“) в 1900 година Панчарево е чисто българско село със 700 души жители българи християни.

Цялото население на Панчарево е под върховенството на Българската екзархия. По данни на секретаря на екзархията Димитър Мишев („La Macédoine et sa Population Chrétienne“) в 1905 година в Панчарево има 560 българи екзархисти и функционира българско училище.На 9 февруари 1915 сръбски окупационен офицер изпраща двама войници в дома на Георги Траянов, за да поискат дъщеря му, и понеже той отказал, го вързали, набили и отвлекли момичето при офицера, която я изнасилил. По-късно същият сръбски окупатор изнасилва и дъщерята на Васе Кюркчийски Юрданка. На 12-и същия месец е в близката местност Раковица, докато пасе овцете си е заловена и изнасилена от сръбски окупационни войници Велика Кацарска. За членство в младежка българска противомакедонистка организация е пребит от югославските служби местния студент Петър Манчовски, който в резултат на това полудява.

Според преброяването от 2002 година селото има 375 жители, всички македонци.

Личности 
 Родени в Панчарево
  Ангел Шопов, български революционер
  Димитър Гоцев (р. 1945), български историк, председател на Македонския научен институт, бивш председател на ВМРО-СМД.
  Илия Николовски (р. 1948), генерал-майор от Северна Македония и политик
  Каймак Стойна (около 1805 - около 1850), българска хайдутка
  Мето Йовановски (р. 1946), известен актьор от Северна Македония
  Стоимен Терзията, български хайдутин
  Стоица Чорбаджийски, деец на ВМОРО
  Трайчо Манчев – Младен, ръководител на селския революционен комитет на ВМОРО към 1898 година

 Починали в Панчарево
  Данаил Баждаров, български военен деец, младши подофицер, загинал през Междусъюзническа война

Бележки 

Села в община Пехчево